stanford-oval/wikipedia huggingface dataset:
Big Brother
Formaatti > Talon sisustus

Big Brother -talo, jossa kilpailijat asuvat ohjelman aikana, on varustukseltaan vaatimaton. Talossa on lähinnä vain vesi, sähkö ja tavallisimmat huonekalut. Suomen Big Brother -taloon kuuluu makuuhuoneen, tupakeittiön ja pihan lisäksi ulkona oleva sauna ja kylpyallas. Suomen 3. tuotantokaudella oli myös salainen mysteerihuone, jonka sisältö vaihtui joka kerta asukkaiden päästessä sinne. Suomen 4. ja 5. tuotantokauden Big Brother -taloissa oli erikoisuutena yläkerran sviitti, ja 4. tuotantokaudesta lähtien talossa on ollut myös erillinen tehtäväalue. 7. kaudella taloon tuli myös uusi huone nimeltä Pesä. Siellä pitää asukkaita olla vähintään kaksi ja enintään kolme. Huoneessa ei saa nukkua. Yksinkertaisen sisustuksen tarkoituksena on liittää ohjelmaan mukaan ”selviytymiselementti” ja vaikuttaa asukkaiden tunteisiin halutulla tavalla ja samalla luoda jännitteitä kilpailijoiden välille.
Talossa on myös päiväkirjahuone, jossa kilpailijat voivat käydä yksin tai muutaman muun kilpailijan kanssa kertomassa ajatuksiaan ja mietteitään. Huoneessa kilpailijat myös kertovat omat ehdokkaansa häätöäänestykseen. Kilpailijat eivät saa puhua muille päiväkirjahuoneessa keskustelluista asioista, jos Big Brother ei anna siihen erikseen lupaa.
Formaatti > Viikkotehtävät

Tärkeä osatekijä ohjelmassa on viikkotehtävä, jonka Big Brother (ohjelman tuotantoryhmä) määrää kilpailijoiden suoritettavaksi. Viikkotehtävän tarkoituksena on testata kilpailijoiden ryhmätyötaitoja, ryhmähenkeä, älykkyyttä tai joko henkistä tai fyysistä kestävyyttä. Viikkotehtävät ovat eräs ainoista asukkaiden aktiviteeteista talossa. Viikkotehtävän onnistuminen tai epäonnistuminen vaikuttaa kilpailijoiden ostosbudjetin määrään. Budjetti on tarkoitus käyttää jokapäiväisiin elintarvikkeisiin talon yhteydessä sijaitsevassa kaupassa. Viikkobudjetti on yleensä noin 50–300 euroa. Big Brother toimittaa taloon osan välttämättömistä elintarvikkeista. Ennen tehtävän suorittamisen alkua kilpailijat päättävät, kuinka suuren prosenttiosuuden (25–99 %) budjetista he lyövät vetoa viikkotehtävän onnistumisen puolesta. Jos viikkotehtävä epäonnistuu, kilpailijoiden ostosbudjetti vähenee vetoa lyödyn osuuden verran, tehtävän onnistuessa budjetti puolestaan kasvaa.
Suomen Big Brotherissa on viikkotehtävän lisäksi järjestetty myös niin sanottuja päivätehtäviä, jotka ovat yleensä kevyempiä suorituksia. Päivätehtävien kesto on yleensä muutama tunti.
Vuoden 2009 Big Brotherista poistettiin viikkobudjetti, ja sen sijaan Big Brother toi varastohuoneeseen päivittäin elintarvikkeita ja muita tarvikkeita. Tosin viikkobudjetti palasi taas vuodeksi 2010.
Erikoisuuksia > Julkkis Big Brother -ohjelmat

Julkkis Big Brother on Big Brother -tositelevisiosarjan ohjelma jossa kilpailijat ovat julkisuuden henkilöitä eli ’julkkiksia’. Näitä ohjelmia on esitetty Suomessa, Isossa-Britanniassa ja USA:ssa.
Samankaltaisia tositelevisio-ohjelmia

Farmi on ruotsalaisen tuotantoyhtiö Strixin luoma formaatti, jossa kilpailijat asuvat maatilalla ja tekevät maatalon hoitamiseen liittyviä tehtäviä. Subtv on esittänyt kaksi tuotantokautta ohjelman ruotsalaisesta versiosta, ja sittemmin Nelonen on alkanut esittää suomalaista versiota Farmi Suomi.
Baari on toinen Strixin ohjelmaidea. Siinä kilpailijat asuvat samassa huoneistossa ja heidän tehtävänään on vastata baarin päivittäisestä toiminnasta. Subtv teki tästä formaatista kotimaisen version keväällä 2006.
Myös samankaltainen on yhdysvaltalainen Kid Nation, jossa 40 lasta suljetaan vanhaan uudisraivaajakylään 40 päiväksi ilman aikuisia, tehtävänään saada kylä toimimaan.
Keskustelua ja kritiikkiä

Matti Markkola arvioi Ylioppilaslehdessä vuonna 2009, että koko julkkiskulttuuri on alennustilassa. Hänen mielestään se johtuu ihmisistä, jotka ovat saaneet julkisuutta Big Brotherin kaltaisista viihdeohjelmista eivätkä ole tehneet mitään muuta sen eteen. He haluavat julkisuuteen hinnalla millä hyvänsä, ja heitä yhdistää samantapainen sosiaalinen tausta ja vähäinen koulutus. Tällaisten kertakäyttöjulkkisten takia turhasta julkisuudesta tulee stigma, jolloin heitä arvokkaampina itseään pitävät tunnetut ihmiset alkavat välttää julkisuutta.
Viestintäoikeuden tutkija Päivi Tiilikka on kiinnittänyt huomiota siihen, että Big Brotherin kilpailijoilla on melkein poikkeuksetta pienet tulot. Normaalia palkkatyötä tekevät ihmiset tuskin voisivat ajatella lähtevänsä ohjelmarupeamaan moneksi kuukaudeksi. Tiilikka arvelee, että moni Big Brotherin osanottaja pitää sitä väylänä parempaan elämään.
Kiistanalaisia tapahtumia ja skandaaleja > Suomi

Ohjelmaa esittänyt Subtv sai 25. tammikuuta 2006 Julkisen sanan neuvostolta kirjallisen huomatuksen ensimmäisellä tuotantokaudella esiintyneen piilomainonnan takia. Myös Viestintävirasto katsoi ratkaisussaan 20. tammikuuta 2006 Big Brotherin rikkoneen piilomainontakieltoa.
Syksyllä 2006 esitetyn 2. tuotantokauden tapahtumat herättivät kielteistä huomiota, kun Mika Sivén lähenteli 21. syyskuuta 2006 Sorella Johanssonia tavalla, joka oli tuotantoyhtiön mielestä epäkorrektia. Poliisin aloittaman esitutkinnan vuoksi tuotantoyhtiö päätti poistaa Sivénin ohjelmasta 26. syyskuuta. Espoon kihlakunnansyyttäjä päätti syyttää Sivéniä seksuaalisesta hyväksikäytöstä maaliskuun alussa 2007.
Espoon käräjäoikeus käsitteli asiaa istunnossaan 9.10.2007 ja 16.10.2007. Oikeus päätti Sivénin syyllistyneen seksuaaliseen hyväksikäyttöön. Rangaistus oli 75 päiväsakkoa, joka Sivénin tuloilla oli 675 euron suuruinen sakkorangaistus. Sivén valitti käräjäoikeuden päätöksestä Helsingin hovioikeuteen, mutta myöhemmin veti valituksensa pois, joten käräjäoikeuden tuomio jää lopulliseksi.
Turun yliopiston mediatutkija Mari Pajalan mukaan vuoden 2008 Big Brother on osoitus kulttuurin pornoistumisesta. Viestintävirasto antoi ratkaisussaan 19. marraskuuta 2008 Sub-kanavalle kirjallisen huomautuksen 4. tuotantokauden ohella esitetyn interaktiivisen Big Brother Game -ohjelman pornografisesta sisällöstä.
Viidennen tuotantokauden tapahtumat saivat aikaan keskustelua, kun maksullisen Big Brother 24/7 -kanavan lähetyksessä 8.–9. syyskuuta 2009 välisenä yönä esitettiin kahden asukkaan sukupuoliyhdyntä, joka paljasti noin 20 sekunnin ajan myös kilpailijoiden sukuelimet. Sub-kanavan mielestä ohjelman sisältö lähenteli pornografiaa. Tuotantoyhtiö irtisanoi sopimatonta materiaalia televisiolähetykseen päästäneen työntekijän. Viestintävirasto ei oman ilmoituksensa mukaan puuttunut asiaan. Sen mukaan sukupuoliyhdyntä voidaan kuitenkin esittää millä tahansa kanavalla, jos ohjelma esitetään yöllä.
Kiistanalaisia tapahtumia ja skandaaleja > Australia

Kuudennella tuotantokaudella (2006) Michael Cox ja Michael Bric poistettiin ohjelmasta, kun heidän väitettiin ahdistelleen seksuaalisesti Camilla Halliwellia. Paikallinen poliisi tutki tapaukseen liittyvät kuvanauhat, mutta ei aloittanut esitutkintaa. Tähän liittyen pääministeri John Howard vaati ohjelman lakkauttamista.
Kiistanalaisia tapahtumia ja skandaaleja > Yhdysvallat

Yhdysvaltojen Big Brotherin toisella tuotantokaudella (2001) Justin Sebik poistettiin ohjelmasta, kun hän oli uhkaillut veitsellä Krista Stegallia. Neljännellä tuotantokaudella (2003) Scott Weintraub poistettiin ohjelmasta, kun hän sai raivokohtauksen ja alkoi heitellä huonekaluja.
Kiistanalaisia tapahtumia ja skandaaleja > Afrikka

Big Brother Afrikan viidennellä tuotantokaudella vuonna 2010 Hannington Kuteesa -niminen miesasukas löi Lerato Sengadi -nimistä naisasukasta kasvoihin. Kuteesa häädettiin talosta asiasta nousseen kohun vuoksi.
Kiistanalaisia tapahtumia ja skandaaleja > Lähi-itä

Lähi-idän Big Brother lopetettiin vuonna 2004 kesken ensimmäisen tuotantokautensa johtuen mielenosoituksista ja protestoinnista arabiyhteisössä. Sarja lopetettiin kilpailun 11. päivänä, jolloin kaikki asukkaat häädettiin Big Brother -talosta.
Kiistanalaisia tapahtumia ja skandaaleja > Koronapandemia

Kanadassa Big Brotherin kuvaukset päättyivät ennenaikaisesti 24. maaliskuuta 2020 koronaviruspandemian takia. Ohjelman oli alun perin tarkoitus päättyä 21. toukokuuta esitettävään finaaliin. CBC:n mukaan ohjelman työntekijät olivat kritisoineet, ettei tuotanto ollut tehnyt tarpeeksi tehokkaita varotoimenpiteitä, ja monet olivat irtisanoutuneet. Kaikki asukkaat häädettiin Big Brother -talosta.
Ainakin Ruotsissa, Brasiliassa ja Saksassa tuotantokausia jatkettiin lähes normaalisti pandemiasta huolimatta. Saksassa maailman tapahtumat pidettiin aluksi salassa, mutta salailu nostatti niin paljon kohua sosiaalisessa mediassa, että pian asukkaille päätettiin järjestettiin tiedotustilaisuus. Myös Ruotsissa asukkaille tiedotettiin. Brasilialaiset televisiokatsojat vaativat, että terveysalalla työskentelevät Big Brother -asukkaat olisivat poistettu talosta, jotta he olisivat voineet auttaa koronataistelussa.
Aiheesta muualla

Wikimedia Commonsissa on kuvia tai muita tiedostoja aiheesta .
Formaatin esittely Banijay-mediayhtiön sivulla
Aiheesta muualla > Ulkomaisten Big Brother -ohjelmien kotisivuja

Australia (Arkistoitu – Internet Archive) (englanniksi)
Brasilia (portugaliksi)
Alankomaat (hollanniksi)
Iso-Britannia (englanniksi)
Italia (Arkistoitu – Internet Archive) (italiaksi)
Portugali (portugaliksi)
Saksa (saksaksi)
Kanada (Arkistoitu – Internet Archive) (ranskaksi)
Kroatia (kroatiaksi)
Nigeria (englanniksi)
Big Brother Balkan – Bosnia-Hertsegovina, Montenegro ja Serbia  (Arkistoitu – Internet Archive) (serbiaksi)
Espanja (espanjaksi)
Meksiko (Arkistoitu – Internet Archive) (espanjaksi)
Big Brother Tyynimeri – Chile, Ecuador ja Peru (Arkistoitu – Internet Archive) (espanjaksi)
Thaimaa (Arkistoitu – Internet Archive) (thaiksi)
Filippiinit (englanniksi)
Bulgaria (Arkistoitu – Internet Archive) (bulgariaksi)
Big Brother
| --- | --- |
Big Brother Suomi:  1 (2005)  2 (2006)  3 (2007)  4 (2008)  5 (2009)  6 (2010)  7 (2011)  8 (2012)  Julkkis Big Brother (2013)  10 (2014)  11 (2019)  12 (2020)  Big Brother Vip (2021)  14 (2021)  15 (2022) 
Eurooppa:  Albania  Belgia  Bulgaria  Kroatia  Tšekki  Tanska  Ranska  Saksa  Kreikka  Unkari  Italia  Hollanti  Norja  Puola  Portugali  Romania  Venäjä  Slovakia  Slovenia  Espanja  Ruotsi  Ruotsi ja Norja  Sveitsi  Iso-Britannia ja Irlanti  Ukraina  Entinen Jugoslavia 
Afrikka:  Afrikka  Nigeria  Etelä-Afrikka 
Amerikka:  Argentiina  Brasilia  Québec  Kolumbia  Ecuador  Meksiko  Pacific  USA 
Australia ja Aasia:  Arabia  Australia  Intia  Indonesia  Israel  Filippiinit  Thaimaa 
Big Brotheria on esitetty lukuisissa maissa ympäri maapallon. 


sininen = maissa on esitetty maan omaa versiota


turkoosi = maat ovat ottaneet osaa kansainvälisiin versioihin


vaaleansininen = maissa on esitetty ulkomaista versiota
Afrikan Big Brotherin logo
Volsin tähtitorni

| Volsin tähtitorni |
| --- | --- |

Järjestö:  Kirkkonummen Komeetta
Sijainti:  Vols, Suomi
Avattu:  2004
Kotisivu:  www.ursa.fi/yhd/komeetta/havaintopaikka/vols.html
Komakallion tähtitorni sijaitsee Kirkkonummella Volsin kylässä. Sen omistaa Tähtitieteellinen yhdistys Kirkkonummen Komeetta. Se sijaitsee Komakalliolla, noin 6 kilometrin päässä Kirkkonummen keskustasta pohjoisluoteeseen pitkin Volsintietä. Tähtitorniin asennettiin marraskuussa 2004 28 cm kaukoputki.
Tähtitornissa on kokonaan poistyönnettävä katto, niin että havaittaessa koko taivas on näkyvissä.
Tähtitornille on vedetty sähköt ja rakennettu tie.
Tähtitornin rakentamista ovat tukeneet jäsenet lahjoituksillaan, Kirkkonummen Säästöpankkisäätiö ja Suomen Kulttuurirahasto. Rakentamista on rahoittanut Euroopan unioni Leader+ -tuellaan. Kirkkonummen kunta on luovuttanut 4000 neliön maa-alueen yhdistyksen käyttöön.
Komakalliolle on valmistunut elokuussa 2008 myös toinen tähtitorni. Vuonna 2009 Komakalliolle on rakennettu tähtitorni, josta havaitaan muuttuvia tähtiä. Vuonna 2011 rakennettiin neljäs havaintorakennus sekä erillinen jalusta siirrettäville kaukoputkille. 2015 rakennettiin havaintorakennus, jossa on kolme kaukoputkea valokuvausta varten.
Volsin tähtitornissa on 28 cm kaukoputki. Kuva Seppo Linnaluoto.
Aiheesta muualla

http://www.ursa.fi/yhd/komeetta/vols10.htm Kertomus rakentamisesta
http://www.ursa.fi/yhd/komeetta/havaintopaikka/vols.htm Mm. kartta paikasta
Satakunnan Kansa

| Satakunnan Kansa |
| --- | --- |

Lyhenne:  SK
Lehtityyppi:  sanomalehti
Kustantaja:  Sanoma
Julkaisija:  Sanoma
ISSN:  ISSN 0355-8746
Levikki:   44 674 (LT 2013)
Perustettu:  1873
Päätoimittaja:  Tomi Lähdeniemi
Sitoutuneisuus:  sitoutumaton (1918–1989 Kansallinen Kokoomus)
Kotikunta:  Pori
Kotimaa:  Suomi
Sivukoko:  tabloidi
Ilmestymistiheys:  ma-su
Kieli:  suomi
Aiheesta muualla
Kotisivu
Satakunnan Kansa (lyhenne SK) oli Porissa ilmestyvä poliittisesti sitoutumaton sanomalehti. Se yhdistyi raumalaisen Länsi-Suomi-lehden kanssa helmikuussa 2024. Uuden lehden nimeksi tuli Satakunnan Kansa Länsi-Suomi.
Satakunnan Kansa oli vajaan 45 000 kappaleen levikillään (LT 2012) Satakunnan maakunnan suurin päivälehti. Lehden päivittäisen lukijamäärän arvioidaan olevan noin 125 000. Vuonna 1873 perustettu Satakunnan Kansa on Suomen toiseksi vanhin edelleen ilmestyvä suomenkielinen sanomalehti.
Satakunnan Kansa kuului vuoden 2020 maaliskuuhun saakka Alma Media -konserniin, jonka 320 miljoonan euron liikevaihdosta noin 7 % (22 miljoonaa euroa vuonna 2012) tuli Satakunnan Kansasta. Se oli Alma Median päivälehdistä kolmanneksi luetuin Aamulehden ja Iltalehden jälkeen. Sen on omistanut maaliskuusta 2020 lähtien Sanoma.
Toimitus

Satakunnan Kansan päätoimittajaksi valittiin helmikuussa 2015 Tomi Lähdeniemi, joka työskenteli syyskuusta 2014 määräaikaisena. Hänen edeltäjänsä Olli-Pekka Behm kuoli syksyllä. Lehden toimitus sijaitsee Porin puuvillan tiloissa, jonne se siirtyi heinäkuussa 2009, oltuaan sitä ennen lähes 100 vuoden ajan kaupungin keskustassa Valtakadun varrella.
Lehdellä on Alma Aluemediaan kuuluvat aluetoimitukset Eurassa ja Raumalla. Lisäksi Satakunnan Kansa tekee yhteistyötä Alma Media -konserniin kuuluvien paikallislehtien kanssa Kankaanpäässä, Kokemäellä ja Merikarvialla. Alma Median maakuntalehdillä on myös yhteinen Helsingin toimitus.
Porilaine

Lehden mukana ilmestyy torstaisin Porilaine-niminen viikkolehti, joka jaetaan kaikkiin talouksiin Porissa, Ulvilassa ja Luvialla. Porilaine syntyi kesäkuussa 2013, kun kaupunkilehti Porin Sanomat fuusioitiin Satakunnan Kansaan.
Historia

Lehti perustettiin vuonna 1873 nimellä Satakunta ja sen ensimmäinen numero ilmestyi 1. helmikuuta. Satakunnan toimitus sijaitsi aluksi Yrjönkadulla ja ensimmäisenä kustantajana toimi vuoteen 1888 saakka kirjakauppias Otto Palander. Vanhasuomalaisten äänenkannattajiin kuulunut Satakunta yhdistyi syksyllä 1917 nuorsuomalaisen Satakunnan Sanomien kanssa ja alkoi vuoden 1918 alusta lähtien ilmestymään nimellä Satakunnan Kansa. Samalla myös lehtiä kustantaneet Osakeyhtiö Satakunta ja Lounas-Osakeyhtiö fuusioituivat Satakunnan Kirjateollisuudeksi. Satakunnan Kansa toimi Kansallisen Kokoomuksen äänenkannattajana vuodesta 1919 marraskuuhun 1989 saakka.
Satakunnan Kansan toimitus sijoittui lehtien yhdistymisen jälkeen Nikolainkadun (nyk. Valtakatu) varrelle entisiin Satakunnan Sanomien toimitiloihin. Vuonna 1921 samaan yhteyteen valmistui uusi rotaatiopaino ja 1936 kolmikerroksinen uudisrakennus. Niiden tilalle valmistui vuosina 1964–1966 sanomalehtitalo, jossa Satakunnan Kansan toimitus työskenteli heinäkuuhun 2009 saakka. Uusi painotalo puolestaan aloitti toimintansa Mikkolan kaupunginosassa 1974. Kesäkuussa 1996 lehteä julkaissut Satakunnan Kirjateollisuus siirtyi lähes kokonaan Aamulehti-yhtymään kuuluneen Alpress Oy:n omistukseen. Vuonna 1998 omistajaksi vaihtui liiketoimintansa aloittanut Alma Media. Satakunnan Kansaa painettiin Porissa aina vuoteen 2012 saakka, jolloin painopaikaksi vaihtui Alma Manun sanomalehtipaino Tampereella. Vuoden 2012 alussa lehti alkoi ilmestyä tabloid-muodossa.
Ensimmäisen aluetoimituksensa Satakunnan Kansa avasi Kankaanpäähän vuonna 1934. Aluetoimituksia on ollut myös Kokemäellä, Huittisissa, Parkanossa, Raumalla, Säkylässä, Merikarvialla sekä Suupohjan alueella Lapväärtissä.
Lehden palveluksessa on vuosikymmenten saatossa työskennellyt toimittajana useita merkittäviä suomalaisia kirjailijoita ja sanomalehtimiehiä. Heistä tunnetuimpia ovat runoilija Kaarlo Kramsu sekä lehden lyhytaikainen päätoimittaja Algot Untola. Muita tunnettuja nimiä ovat muun muassa Risto Hannula, Eino Hosia, Unto Karri, Simo Ojanen, Usko Santavuori ja Jarmo Virmavirta. Myös rocktoimittaja Juho Juntunen on aloittanut uransa Satakunnan Kansassa.
Lokakuussa 2023 lehden omistava Sanoma-konserni kertoi suunnittelevansa Satakunnan Kansan ja raumalaisen Länsi-Suomen yhdistämistä. Yhteinen lehti alkoi ilmestyä helmikuun 2024 alussa.
Päätoimittajat

Johan Ismael Tamsén 1873–1879
Reinhold Grönvall 1880–1896
Erik Johan Tammelin 1896–1903
Wilho Rewell 1903–1904
Aukusti Andberg 1905–1907
Algot Untola 1908
J. N. Koskinen 1908–1911
Hjalmar Räisänen 1911–1914
Antti Airio 1914–1915
Frans Oskar Viitanen 1915–1918
Antero Lamminen 1918–1953
J. V. Ilkka 1953–1960
Kalevi Pulkkinen 1960–1981
Erkki Teikari 1982–2001
Jouko Jokinen 2001–2010
Petri Hakala 2010–2013
Olli-Pekka Behm 2013–2014
Tomi Lähdeniemi 2014–
Aiheesta muualla

Satakunnan Kansan kotisivut
Yhtiön osakkeen historiaa Pörssitiedon nettisivuilla
| n k Lännen Media |
| --- | --- |
Julkaisijalehdet:  Aamulehti  Forssan Lehti  Hämeen Sanomat  Ilkka-Pohjalainen  Kainuun Sanomat  Kaleva  Keskipohjanmaa  Lapin Kansa  Satakunnan Kansa  Turun Sanomat
Teresa (Portugali)

Teresa de León, Portugalin kreivitär, rajattu yksityiskohta 1200-luvun käsikirjoituksesta, Toxosoutoksen luostari
Teresa de León (galego-port. Tareja or Tareixa; lat. Tarasia, port. Teresa de Leão); (n. 1080 – 11. marraskuuta 1130 Montederramon luostari, Galician kuningaskunta) oli Portugalin ensimmäisen hallitsija Henri de Bourgognen puolisona Portugalin kreivitär.
Suku

Hän oli Leónin kuningas Alfonso VI:n ja Jimena Muñozin tai Muñizin (n. 1060-1128) avioton tytär, joka oli Bierzon kreivi Munio Moniz de Bierzon ja Muniadona Moniz de Bierzon tytär. Hänellä oli myös vanhempi sisar Elvira Afonso (n. 1079–1151 jälkeen), joka avioitui ensimmäiseen ristiretkeen osallistuneen Toulousen kreivi Raimund IV:n kanssa ja leskeydyttyään vuonna 1105 avioitui vuoden 1112 jälkeen kreivi Fernando Fernandes de Carriónin kanssa.
Teresan vanhin sisarpuoli oli Leónin infanta, Kastilian kuningatar Urraca isän ensimmäisestä avioliitosta ja isän toisesta avioliitosta velipuoli infante, kruununprinssi Sancho Alfónsez (n. 1093–1108), joka kaatui Uclésin taistelussa; Elvira de Leão, joka avioitui Sisilian kuningas Roger II:n kanssa ja Sancha Afonses (1101–n. 1125), joka avioitui Liébanan kreivin Rodrigo Gonçalves de Laran kanssa.
Avioliitto ja jälkeläiset

Teresa de León avioitui 13-vuotiaana vuonna 1093, tai toisten tietojen mukaan noin vuonna 1095, 24-vuotiaan ranskalaisen kreivi Henri de Bourgognen kanssa.
Heille syntyi neljä lasta:
Urraca Henriques (n. 1095–1173), avioitui Bermudo Pérez de Traban, Trastámaran, Viseun, Seian ja Faro A Coruñan herran kanssa
Sancha Henriques (n. 1097–1163), avioitui ensin Sancho Nunes de Celanovan kanssa. Tultuaan leskeksi avioitui Fernando Mendes de Bragançan kanssa, heillä ei ollut jälkeläisiä.
Teresa Henriques (1098), kuoli sylilapsena
Afonso Henriques (1109–1185). Hänet nimettiin äidinpuoleisen isoisänsä, kuningas Alfonso VI:n mukaan, ehkä "muistuttamaan, että hänen suonissaan virtasi myös koko Espanjan halltsijan veri". Afonsosta tuli Portugalin kreivi vuonna 1112 ja Portugalin kuningas vuonna 1139.
Suhteesta kreivi Fernando Pérez de Traban (n. 1090–1155) kanssa, he mahdollisesti avioituivat vuoden 1113 jälkeen:
Teresa Fernández de Traba (k. 1180) avioitui kreivi Nuño Pérez de Laran kanssa ja leskeksi jääneenä Leónin kuningas Ferdinand II:n toinen puoliso
Sancha Fernández de Traba (k. maaliskuun 1181 jälkeen), avioitui ennen vuotta 1150 kreivi Álvaro Rodríguez de Sarria ja heillä oli jälkeläsiä. Leskeksi jäätyään hänestä tuli kreivi Pedro Alfonson toinen puoliso ja leskeydyttyään hän avioitui kreivi Gonzalo Ruizin kanssa; näistä kahdesta avioliitosta ei ollut jälkeläisiä.
Kreivitär

Alfonso VI antoi Teresan myötäjäisinä vuonna 1094 läänitykseksi Portugalin kreivikunnan eli Portucalen.  Aluksi Teresa ja Henrik olivat hänen isänsä vasalleja, mutta Alfonso VI kuoli vuonna 1109, jolloin hänen laillinen tyttärensä, Léonin kuningatar Urraca oli valtaistuimen ainoa perillinen. Tyttärenä Teresa saattoi olla kuninkaallisen auktoriteetin suuntaaja; vaimona hän antoi tämän vallan miehelleen. Leskelle hyväksyttiin se, että hän saattoi jatkaa vallankäyttöä miespuolisten lastensa puolesta.
Henrik hyökkäsi Leónin kuningaskuntaan toivoen voivansa lisätä sen alueisiinsa. Teresa ja Henrik ajautuivat sotaan Alfonson tytärtä, Teresan sisarpuoli infanta Urracaa vastaan, joka aviolapsena oli perinyt Kastilian kruunun isältään vuonna 1109. Sittemmin Henrik taisteli Urracan puolella tämän sodassa toista puolisoaan Aragonian ja Navarran kuningas Alfonso I:tä vastaan. Henrikin kuoltua Astorgan piirityksessä saamiinsa vammoihin toukokuussa 1112 Teresa jatkoi taistelua Portugalin alueen laajentamiseksi.
Henrik kuoltua vuonna 1112, Teresa joutui ottamaan haltuunsa kreivikunnan sotilaallisen ja poliittisen tilanteen. Hän otti vastuun hallinnosta ja keskittyi aluksi pääasiassa eteläisiin alueisiinsa, oli vasta äskettäin oli valloitettu maureilta Mondegojokeen asti.
Kuningatar ja sijaishallitsija

Paavi Paschalis II tunnusti Teresan Coimbran puolustamisessa saavutetun voiton ansiosta kuningattareksi vuonna 1116, mutta hänet otettiin vangitsi ja pakotettiin myöntämään vasalliutensa Leónin kuningaskunnalle vuonna 1121. Hän sai kuitenkin pitää kuninkaallisen tittelinsä. Tämän tunnustuksen valossa hän esiintyy asiakirjoissaan "Alfonson tyttärenä ja Jumalan valitsemana", ja häntä kutsuttiin nimenomaan kuningattareksi vuoden 1117 asiakirjassa, jonka vuoksi häntä voitaisiin pitää Portugalin ensimmäisenä hallitsijana. Paavi kutsui häntä kuningattareksi paavin bullassa Fratrum Nostrum, joka julkaistiin 18. kesäkuuta 1116.
Vuonna 1116 Teresa taisteli sisarpuoltaan, Kastilian kuningatar Urracaa vastaan pyrkiessään laajentamaan alueitaan. He taistelivat vallasta uudelleen vuonna 1120, kun Teresa jatkoi suuremman osuuden tavoittelua Leónin kuningaskunnan perinnöstään ja liittoutui voimakkaimman galicialaisen aatelisen, Traban kreivi Fernando Pérezin (n. 1090–1155) kanssa. Tämä hylkäsi vaimonsa ja aloitti avoimen suhteen kreivitär Teresan kanssa ja palveli tätä sotaretkillä Mondegossa etelärajalla. Vuosina 1121–1128 kreivi Traba oli Portugalin todellinen hallitsija.
Vuonna 1121 taistellessaan sisarpuoltaan Urracaa vastaan Teresa ja hänen joukkonsa piiritettiin ja hänet vangittiin Lanhosossa Galician pohjoisrajalla. Rauhansopimus tehtiin Santiago de Compostelan ja Bragan arkkipiispojen myötävaikutuksella. Rauhanehdot pitivät sisällään, että kreivitär Teresa saattoi päästä vapaaksi vain, jos hän piti Portugalin kreivikuntaa Leónin kuningaskunnan vasallina eli sellaisena alueena kuin hän oli sen alun perin saanutkin.